VN keur reis van N-Korea se span na Singapoer goed | Netwerk24
24 Mei 2018 07:38
Kim Jong-oen Foto: AP Photo
Die Verenigde Nasies (VN) se veiligheidsraadskomitee het die reis van Noord-Koreaanse amptenare na Singapoer vir die voorgenome beraad tussen pres. Donald Trump van die VSA en Kim Jong-oen, Noord-Koreaanse leier, goedgekeur.
Die beraad behoort op 12 Junie in Singapoer te begin.
Singapoer het die veiligheidsraad op 16 Mei in 'n brief om kwytskelding vir die deelname van Noord-Koreaanse afvaardigings gevra, berig Reuters.
Die name van die amptenare wat Singapoer gaan besoek, is nie in die brief genoem nie.
Die veiligheidsraad het 'n wêreldwye batevries- en reisverbod op 80 individue onder sanksieregulering opgelê, wat sedert 2006 verskeie kere versterk is.
Die doel is om finansiering vir Noord-Korea se kern- en ballistiese missielprogramme te stop.
Singapoer het die beraad beskryf as 'n geleentheid om 'n vreedsame oplossing vir die kernkwessie van Noord-Korea te vind, en vrede en stabiliteit op die Koreaanse skiereiland te bevorder.